b'\n_START_ARTICLE_\nTesla Roadster\n_START_SECTION_\n2008-modellen\n_START_PARAGRAPH_\nTesla Roadster blev officielt fremvist til offentligheden f\xc3\xb8rste gang den 19. juli 2006 ved et arrangement i Santa Monica Airport, Californien. Den f\xc3\xb8rste biludstilling, Roadsteren deltog i, var San Francisco International Auto Show, 18. - 26. november samme \xc3\xa5r. Senere har Roadsteren v\xc3\xa6ret med i adskillige biludstillinger, blandt andet i Los Angeles, Detroit og Frankfurt._NEWLINE_Den f\xc3\xb8rste Roadster blev leveret til Teslas CEO og hovedinvestor Elon Musk i februar 2008. Tesla producerede yderligere 500 biler af denne model i 2008 og 2009.\n_START_SECTION_\nProduktion\n_START_PARAGRAPH_\nRoadsteren er en amerikansk produceret bil, der har et s\xc3\xa5kaldt "Vehicle Identification Number" ligesom alle andre amerikanskproducerede biler, men den best\xc3\xa5r af dele fra hele verden. Fx kommer panelerne fra den franske fabrikant Sotira. Disse bliver s\xc3\xa5 sendt fra Frankrig til Hethel, UK, hvor Lotus bruger dem til at fremstille Roadsterens chassis. Bremserne bliver fremstillet af Siemens i Tyskland, og gearv\xc3\xa6lgeren fremstilles i Detroit. Roadsteren deler cirka 6 procent af dens komponenter med den britiske bil Lotus Elise, heriblandt vindskjold, airbags og nogle d\xc3\xa6k._NEWLINE_Til kunder i Nordamerika blev chassiset sendt til Menlo Park i Californien for at blive samlet. Til kunder uden for Nordeuropa (prim\xc3\xa6rt Europa og Asien) blev chassiset sendt til og samlet i Hethel i Storbritannien._NEWLINE_Frem til december 2011 havde Tesla en kontrakt med Lotus, der producerede store dele af chassiset. Men kontrakten udl\xc3\xb8b, da chassiset til Roadster nr. 2500 blev lavet. Tesla lavede den sidste Roadster i januar 2012, hvorefter produktionen oph\xc3\xb8rte.\n_START_SECTION_\nSalg af bilerne\n_START_PARAGRAPH_\nTesla leverede 2.450 Roadstere i hele verden mellem 2008 og december 2012. 2012-versionen, der var en ny og forbedret version, blev kun solgt i Europa, Asien og Australien. Teslas undtagelsesvise tilladelse til ikke at have specielle airbags i USA udl\xc3\xb8b i slutningen af 2011, og derfor kunne bilerne produceret herefter ikke s\xc3\xa6lges i USA._NEWLINE_Roadsterne har den fordel, at man i flere amerikanske stater kan f\xc3\xa5 skattefradrag ved at k\xc3\xb8be en (pga. milj\xc3\xb8besparelsen), og kan desuden mange stedet i USA bruger vejbaner ellers forbeholdt busser og taxaer, gratis parkering og gratis opladning. Tesla solgte Roadsterne direkte gennem internettet, en af deres p\xc3\xa5 det tidspunkt 13 udstillingslokaler eller toldfrie telefonlinjer i Nordamerika og Europa._NEWLINE_Roadsteren havde en chassis-garanti p\xc3\xa5 3 \xc3\xa5r og 58.000 km. Desuden kunne man tilk\xc3\xb8be en garanti, der ogs\xc3\xa5 d\xc3\xa6kkede batteriet. Der kunne ogs\xc3\xa5 tilk\xc3\xb8bes forskellige andre ting, bl.a. lydsystemer, bestemte chassis-farver og ekstra ladekabler\n_START_SECTION_\nSalg i USA\n_START_PARAGRAPH_\nBundprisen for 2010-Roadsteren, som blev solgt til kunder i juli 2009, var 109.000 USD (ca. 650.000 DKK) ._NEWLINE_I juli 2009 annoncerede Tesla, at man fremover kunne finansiere sin Roadster gennem Bank of America, en amerikansk bank. Det var muligt at l\xc3\xa5ne op til 75\xc2\xa0% af bilens v\xc3\xa6rdi.\n_START_SECTION_\nUden for USA\n_START_PARAGRAPH_\nTesla solgte Roadstere i Europa fra midten af 2009 til oktober 2012. I den tidsperiode blev der solgt 575 Roadstere i Europa. Tesla \xc3\xa5bnede et udstillingslokale i London 25. juni 2009, det f\xc3\xb8rste udenfor Nordamerika, og annoncerede samtidig, at de ville bygge specialbyggede biler til venstrek\xc3\xb8rsel (som i UK). Tesla \xc3\xa5bnede en butik i M\xc3\xbcnchen i september 2009, og en butik i Monaco i november 2009. Tesla \xc3\xa5bnede butikker i Z\xc3\xbcrich og K\xc3\xb8benhavn i 2010, og Milano i 2011. Det var i Europa muligt at reservere 2010-versionen af Roadsteren for et gebyr p\xc3\xa5 3.000 \xe2\x82\xac, som blev refunderet ved levering af bilen._NEWLINE_8. maj 2012 br\xc3\xb8d Hansjoerg von Gemmingen fra Karlsruhe, Tyskland, verdensrekorden for l\xc3\xa6ngst tilbagelagt afstand i en elbil, da han havde k\xc3\xb8rt 205.711 km p\xc3\xa5 fire \xc3\xa5r._NEWLINE_Kvin Yu, direkt\xc3\xb8ren af Tesla Motors Asia Pacific, sagde at Roadstere blev solgt i japanske butikker for en pris mellem \xc2\xa512,8 millioner og \xc2\xa520 millioner.\n_START_SECTION_\nMotoren\n_START_PARAGRAPH_\nRoadsteren f\xc3\xa5r kraft fra en elektrisk motor med en - for den almindelige Roadster - maksimal kraft p\xc3\xa5 248 hestekr\xc3\xa6fter (185kW). Ved Sport-modellen ligger dette imidlertid p\xc3\xa5 288 hestekr\xc3\xa6fter (215kW). Dens drejningsmoment er p\xc3\xa5 270 Netwonmeter, og er konstant op til 6000 omdrejninger pr. minut. Dette er er meget specielt for elbiler, og er kraftigt medvirkende til deres hurtige acceleration. Motoren i en Roadster er luftafk\xc3\xb8let, og er designet til at kunne klare 14.000 omdrejninger pr. minut. Desuden har Roadsterens motor en effektivitet p\xc3\xa5 88% ved blandet k\xc3\xb8rsel, dog kun 80% ved tophastighed. Dette ligger dog stadigv\xc3\xa6k meget langt fra effektiviteten i en benzin- eller dieselbil, der typisk har en effektivitet p\xc3\xa5 20-30\xc2\xa0%. Motoren vejer desuden omkring 32 kilogram.\n_START_SECTION_\nBatteri\n_START_PARAGRAPH_\nTesla Motors refererer til Roadsterens batteri som Energy Storage System, ofte forkortet som ESS. Batteriet indeholder 6.831 lithium-ion-batterier, placeret i 11 "plader", der hver er delt op i 9 "byggesten", der hver er delt op i 69 batterier (9*11*69 = 6831). Battericellerne er af samme type som dem man finder i en laptop-computer, der er dog normalt kun 6. For at batterierne ikke bliver overophedede k\xc3\xb8ler man dem konstant med luft n\xc3\xa5r bilen k\xc3\xb8rer eller er t\xc3\xa6ndt. Dette system bruger 146 Watt._NEWLINE_Tesla oplyste i februar 2009, at et nyt batteri kostede lidt under 36.000 USD, og at den forventede levetid var 7 \xc3\xa5r eller 160.000 kilometers k\xc3\xb8rsel. Batteriet har en forventet kapacitet p\xc3\xa5 70\xc2\xa0% efter fem \xc3\xa5r og 80.000 kilometers k\xc3\xb8rsel. Men et studie i 2013 fandt ud af, at selv efter 160.000 kilometers k\xc3\xb8rsel var kapaciteten p\xc3\xa5 batteriet stadigv\xc3\xa6k cirka 80-85\xc2\xa0% af det oprindelige. Tesla har en tre \xc3\xa5rs garanti p\xc3\xa5 Roadsteren.\n_START_SECTION_\nPr\xc3\xa6station\n_START_PARAGRAPH_\nDen almindelige Roadster har en acceleration fra 0-97 km/t p\xc3\xa5 3,9 sekunder, mens det for Sport-modellen tager 3,7 sekunder. Dette er blevet bekr\xc3\xa6ftet af bilmagasinet MotorTrend. Tophastigheden p\xc3\xa5 en Roadster har en elektronisk begr\xc3\xa6nsning p\xc3\xa5 201 km/t. Den vejer omkring 1.200 kg og er baghjulstrukken._NEWLINE_Scotty Pollacheck brugte i juli 2009 en Roadster til at sl\xc3\xa5 rekorden for den hurtigste kvarte mil (ca. 402 m) hos National Electric Drag Racing Association i Portland, Oregon, USA._NEWLINE_Den m\xc3\xa5lte r\xc3\xa6kkevidde hos det amerikanske Enviromental Protection Agency var 372 km ved byk\xc3\xb8rsel, 360 km ved motorvejsk\xc3\xb8rsel (selvom det dog skal n\xc3\xa6vnes, at hastighedsbegr\xc3\xa6nsningen p\xc3\xa5 de fleste amerikanske motorveje cirka svarer til den p\xc3\xa5 de danske landeveje) og 365 km ved blandet k\xc3\xb8rsel.'